CELEX: 32017R1963
Language: el
Date: 2017-08-09 00:00:00
Title: Εκτελεστικός κανονισμός (ΕΕ) 2017/1963 της Επιτροπής, της 9ης Αυγούστου 2017, σχετικά με την τροποποίηση του εκτελεστικού κανονισμού (ΕΕ) αριθ. 615/2014 για τις λεπτομέρειες εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου σχετικά με τα προγράμματα εργασίας για τη στήριξη των τομέων του ελαιολάδου και των επιτραπέζιων ελιών

28.10.2017   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 279/30
               
            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/1963 ΤΗΣ ΕΠΙΤΡΟΠΉΣ
      της 9ης Αυγούστου 2017
      σχετικά με την τροποποίηση του εκτελεστικού κανονισμού (ΕΕ) αριθ. 615/2014 για τις λεπτομέρειες εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου σχετικά με τα προγράμματα εργασίας για τη στήριξη των τομέων του ελαιολάδου και των επιτραπέζιων ελιών
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (EE) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (1), και ιδίως το άρθρο 57 παράγραφος 2, το άρθρο 58 παράγραφος 4, το άρθρο 62 παράγραφος 2 και το άρθρο 66 παράγραφος 4,
      Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (2), και ιδίως το άρθρο 31,
      Εκτιμώντας τα ακόλουθα:
      
                  (1)
               
               
                  Με βάση την πείρα από την εφαρμογή των τριετών προγραμμάτων εργασίας που ξεκίνησαν την 1η Απριλίου 2015, ορισμένες διατάξεις του εκτελεστικού κανονισμού (ΕΕ) αριθ. 615/2014 της Επιτροπής (3) θα πρέπει να απλοποιηθούν ή να αποσαφηνιστούν. Ταυτόχρονα, κρίνεται σκόπιμο να περιοριστεί περαιτέρω ο διοικητικός φόρτος για τις επιχειρήσεις και τις εθνικές διοικήσεις.
               
            
                  (2)
               
               
                  Δεδομένου ότι το έτος εκτέλεσης των προγραμμάτων εργασίας αρχίζει την 1η Απριλίου, στο πλαίσιο τροποποιήσεων εγκεκριμένων προγραμμάτων εργασίας σε περίπτωση συγχώνευσης δικαιούχων οργανώσεων, τα προγράμματα εργασίας των συγχωνευόμενων δικαιούχων οργανώσεων θα πρέπει να εκτελούνται παράλληλα μέχρι την έναρξη του έτους εκτέλεσης που έπεται του έτους εκτέλεσης κατά το οποίο πραγματοποιήθηκε η συγχώνευση. Στο ίδιο πλαίσιο, θα πρέπει να προσαρμοστούν ορισμένες προϋποθέσεις σχετικά με την αποδοχή τροποποιήσεων μέτρων του προγράμματος εργασίας, προκειμένου να αποσαφηνιστεί ότι παραμένει σταθερό το κονδύλιο που διατίθεται για τον σχετικό τομέα.
               
            
                  (3)
               
               
                  Με σκοπό την καλύτερη αντιστοίχιση των αιτήσεων προκαταβολής με τη ρευστότητα του δικαιούχου, τα κράτη μέλη θα πρέπει να έχουν τη δυνατότητα να επιτρέπουν στις δικαιούχους οργανώσεις να υποβάλλουν αιτήσεις προκαταβολής κατά την εκτέλεση του τριετούς προγράμματος εργασίας.
               
            
                  (4)
               
               
                  Θα πρέπει να καθοριστεί το ελάχιστο ποσό της εγγύησης που πρέπει να συστήνεται κατά την υποβολή αίτησης έγκρισης προγράμματος εργασίας, προκειμένου να διασφαλιστεί η εκτέλεση του εγκεκριμένου προγράμματος εργασίας. Οι κανόνες για την αποδέσμευση της εγγύησης σχετικά με τις προκαταβολές πριν από το τέλος κάθε έτους εκτέλεσης του προγράμματος εργασίας θα πρέπει να είναι πιο ευέλικτοι και ευθυγραμμισμένοι με τους κανόνες που αφορούν την καταβολή της ενωσιακής χρηματοδότησης.
               
            
                  (5)
               
               
                  Λαμβανομένου υπόψη ότι ο κύριος στόχος της επιβολής αυστηρών προθεσμιών για την υποβολή αίτησης πληρωμής είναι η τήρηση του κύκλου ζωής του ετήσιου προϋπολογισμού, τα κράτη μέλη θα πρέπει να διαθέτουν μεγαλύτερη ευελιξία κατά τον καθορισμό της προθεσμίας υποβολής αίτησης πληρωμής, εφόσον οι πληρωμές πραγματοποιούνται από τα κράτη μέλη έως τις 15 Οκτωβρίου του ημερολογιακού έτους κατά το οποίο λήγει το έτος εκτέλεσης του προγράμματος εργασίας.
               
            
                  (6)
               
               
                  Προς αποφυγή δυσκολιών ρευστότητας, θα πρέπει να προβλεφθεί ένα σύστημα μερικών πληρωμών κατά τη διάρκεια εκάστου έτους εκτέλεσης του προγράμματος εργασίας για την επιστροφή των δαπανών που έχουν ήδη πραγματοποιηθεί.
               
            
                  (7)
               
               
                  Για λόγους απλοποίησης, θα πρέπει να είναι δυνατή η διενέργεια της επαλήθευσης της τήρησης των όρων αναγνώρισης των δικαιούχων βάσει δικαιολογητικών και μόνο.
               
            
                  (8)
               
               
                  Τέλος, θα πρέπει να εκφραστούν με σαφέστερο τρόπο ορισμένες ημερομηνίες για την κοινοποίηση στην Επιτροπή ορισμένων πληροφοριών και παραπομπών μεταξύ ορισμένων διατάξεων του εκτελεστικού κανονισμού (ΕΕ) αριθ. 615/2014.
               
            
                  (9)
               
               
                  Συνεπώς, ο εκτελεστικός κανονισμός (ΕΕ) αριθ. 615/2014 θα πρέπει να τροποποιηθεί αναλόγως.
               
            
                  (10)
               
               
                  Τα προγράμματα εργασίας που έχουν εγκριθεί πριν από την 1η Απριλίου 2018 θα πρέπει να εξακολουθήσουν να διέπονται από τις διατάξεις του εκτελεστικού κανονισμού (ΕΕ) αριθ. 615/2014 που ίσχυαν κατά τη στιγμή της έγκρισής τους μέχρι τη λήξη των εν λόγω προγραμμάτων.
               
            
                  (11)
               
               
                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,
               
            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο εκτελεστικός κανονισμός (ΕΕ) αριθ. 615/2014 τροποποιείται ως εξής:
      
                  1)
               
               
                  Το άρθρο 2 τροποποιείται ως εξής:
                  
                              α)
                           
                           
                              στην παράγραφο 3, το πρώτο εδάφιο αντικαθίσταται από το ακόλουθο κείμενο:
                              «Σε περίπτωση συγχώνευσης δικαιούχων οργανώσεων οι οποίες προηγουμένως εκτελούσαν χωριστά προγράμματα εργασίας, αυτές συνεχίζουν να εκτελούν τα εν λόγω προγράμματα παράλληλα και χωριστά, μέχρι την 31η Μαρτίου του έτους που έπεται της συγχώνευσης.»·
                           
                        
                              β)
                           
                           
                              στην παράγραφο 6, τα στοιχεία γ) και δ) αντικαθίστανται από το ακόλουθο κείμενο:
                              
                                          «γ)
                                       
                                       
                                          το κονδύλιο για τον σχετικό τομέα που αναφέρεται στο άρθρο 3 παράγραφος 1 του κατ' εξουσιοδότηση κανονισμού (ΕΕ) αριθ. 611/2014 παραμένει σταθερό·
                                       
                                    
                                          δ)
                                       
                                       
                                          η μεταφορά κονδυλίων από το εν λόγω μέτρο προς άλλα μέτρα του σχετικού τομέα δεν υπερβαίνει τις 40 000 EUR.».
                                       
                                    
                        
            
                  2)
               
               
                  Τα άρθρα 3 και 4 αντικαθίστανται από το ακόλουθο κείμενο:
                  «Άρθρο 3
                  Προκαταβολές
                  1.   Μια δικαιούχος οργάνωση μπορεί να υποβάλλει αιτήσεις προκαταβολής πριν από τις ημερομηνίες που καθορίζει το κράτος μέλος.
                  2.   Το συνολικό ποσό των προκαταβολών για ένα συγκεκριμένο έτος εκτέλεσης προγράμματος εργασίας δεν υπερβαίνει το 90 % του ποσού που έχει εγκριθεί αρχικά για την ενίσχυση του εν λόγω προγράμματος εργασίας.
                  3.   Το κράτος μέλος δύναται να καθορίζει ελάχιστο ποσό για τις προκαταβολές και τις προθεσμίες για την πληρωμή των προκαταβολών.
                  Άρθρο 4
                  Σύσταση εγγύησης
                  1.   Η εγγύηση που αναφέρεται στο άρθρο 7 παράγραφος 3 στοιχείο ζ) του κατ' εξουσιοδότηση κανονισμού (ΕΕ) αριθ. 611/2014 ανέρχεται τουλάχιστον στο 10 % της αιτούμενης ενωσιακής χρηματοδότησης.
                  2.   Οι προκαταβολές που αναφέρονται στο άρθρο 3 καταβάλλονται υπό τον όρο σύστασης εγγύησης σύμφωνα με το κεφάλαιο IV του κατ' εξουσιοδότηση κανονισμού (ΕΕ) αριθ. 907/2014 της Επιτροπής (*1). Το ποσό αυτής της εγγύησης ισούται με το 110 % του ποσού της προκαταβολής.
                  3.   Εντός προθεσμίας που καθορίζεται από το κράτος μέλος και το αργότερο πριν από το τέλος κάθε έτους εκτέλεσης του προγράμματος εργασίας, οι δικαιούχοι οργανώσεις μπορούν να υποβάλουν στο οικείο κράτος μέλος αίτηση αποδέσμευσης της αναφερόμενης στην παράγραφο 2 εγγύησης. Εκτός από τα έγγραφα που αναφέρονται στο άρθρο 5 παράγραφος 2 στοιχεία β) και γ), η αίτηση συνοδεύεται από λεπτομερή περιγραφή των υλοποιηθέντων σταδίων του προγράμματος εργασίας, με ανάλυση ανά τομέα και μέτρο, όπως περιγράφονται στο άρθρο 3 του κατ' εξουσιοδότηση κανονισμού (ΕΕ) αριθ. 611/2014. Το κράτος μέλος ελέγχει τα έγγραφα αυτά και αποδεσμεύει την εγγύηση που αντιστοιχεί στις σχετικές δαπάνες το αργότερο κατά τη διάρκεια του δεύτερου μήνα που έπεται του μήνα υποβολής της αίτησης.
                  
                     (*1)  Κατ' εξουσιοδότηση κανονισμός (ΕΕ) αριθ. 907/2014 της Επιτροπής, της 11ης Μαρτίου 2014, για τη συμπλήρωση του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, όσον αφορά τους οργανισμούς πληρωμών και άλλους οργανισμούς, τη δημοσιονομική διαχείριση, την εκκαθάριση λογαριασμών, τις εγγυήσεις και τη χρήση του ευρώ (ΕΕ L 255 της 28.8.2014, σ. 18).»."
						
               
            
                  3)
               
               
                  Το άρθρο 5 τροποποιείται ως εξής:
                  
                              α)
                           
                           
                              η παράγραφος 1 αντικαθίσταται από το ακόλουθο κείμενο:
                              «1.   Για τους σκοπούς της καταβολής της ενωσιακής χρηματοδότησης δυνάμει του άρθρου 29 παράγραφος 2 του κανονισμού (ΕΕ) αριθ. 1308/2013, η δικαιούχος οργάνωση υποβάλλει αίτηση χρηματοδότησης στον οργανισμό πληρωμών του κράτους μέλους κατά το ημερολογιακό έτος κατά το οποίο λήγει το έτος εκτέλεσης του προγράμματος εργασίας και το αργότερο πριν από την ημερομηνία που καθορίζεται από το κράτος μέλος σε συμμόρφωση με την παράγραφο 5.
                              Ο οργανισμός πληρωμών του κράτους μέλους μπορεί να καταβάλει στις δικαιούχους οργανώσεις το υπόλοιπο του ποσού της ενωσιακής χρηματοδότησης που αντιστοιχεί σε κάθε έτος εκτέλεσης του προγράμματος εργασίας, αφού εξακριβώσει, με βάση την αναφερόμενη στο άρθρο 9 ετήσια έκθεση ή με την προβλεπόμενη στο άρθρο 7 έκθεση ελέγχου, αν έχουν πράγματι υλοποιηθεί τα μέτρα που αντιστοιχούν σε κάθε δόση της προκαταβολής που αναφέρεται στο άρθρο 3.»·
                           
                        
                              β)
                           
                           
                              στην παράγραφο 5, η πρώτη περίοδος αντικαθίσταται από το ακόλουθο κείμενο:
                              «Το αργότερο έως τις 15 Οκτωβρίου του ημερολογιακού έτους κατά το οποίο λήγει το έτος εκτέλεσης του προγράμματος εργασίας και μετά την εξέταση των δικαιολογητικών και τη διενέργεια των ελέγχων που αναφέρονται στο άρθρο 6, το κράτος μέλος καταβάλλει την οφειλόμενη ενωσιακή χρηματοδότηση και, κατά περίπτωση, αποδεσμεύει την εγγύηση που αναφέρεται στο άρθρο 4 παράγραφος 2.».
                           
                        
            
                  4)
               
               
                  Προστίθεται το ακόλουθο άρθρο 5α:
                  «Άρθρο 5a
                  Μερικές πληρωμές
                  1.   Τα κράτη μέλη δύνανται να επιτρέπουν στις δικαιούχους οργανώσεις να υποβάλλουν αίτηση για καταβολή μέρους της ενίσχυσης που αντιστοιχεί στα ήδη δαπανηθέντα ποσά στο πλαίσιο του προγράμματος εργασίας.
                  2.   Οι αιτήσεις που αναφέρονται στην παράγραφο 1 μπορούν να υποβληθούν ανά πάσα στιγμή, το πολύ όμως δύο φορές κατά τη διάρκεια κάθε έτους εκτέλεσης του προγράμματος εργασίας. Εκτός από τα έγγραφα που αναφέρονται στο άρθρο 5 παράγραφος 2 στοιχεία β) και γ), οι αιτήσεις συνοδεύονται από λεπτομερή περιγραφή των υλοποιηθέντων σταδίων του προγράμματος εργασίας, με ανάλυση ανά τομέα και μέτρο, όπως περιγράφονται στο άρθρο 3 του κατ' εξουσιοδότηση κανονισμού (ΕΕ) αριθ. 611/2014.
                  3.   Οι πληρωμές βάσει των αιτήσεων που αναφέρονται στην παράγραφο 1 δεν υπερβαίνουν το 80 % του μέρους της ενίσχυσης που αντιστοιχεί στα ποσά τα οποία έχουν ήδη δαπανηθεί στο πλαίσιο του προγράμματος εργασίας για τη σχετική περίοδο. Τα κράτη μέλη δύνανται να καθορίζουν ελάχιστο ποσό για τις μερικές πληρωμές και προθεσμίες για την υποβολή των αιτήσεων.».
               
            
                  5)
               
               
                  Στο άρθρο 6, προστίθεται η ακόλουθη παράγραφος 6:
                  «6.   Τα κράτη μέλη μπορούν να διενεργούν την επαλήθευση της τήρησης των όρων αναγνώρισης των δικαιούχων που αναφέρονται στην παράγραφο 1 στοιχείο α) βάσει δικαιολογητικών και μόνο.».
               
            
                  6)
               
               
                  Το άρθρο 10 τροποποιείται ως εξής:
                  
                              α)
                           
                           
                              η παράγραφος 1 τροποποιείται ως εξής:
                              
                                          i)
                                       
                                       
                                          η εισαγωγική φράση αντικαθίσταται από το ακόλουθο κείμενο:
                                          «Το αργότερο έως τις 31 Ιανουαρίου πριν από την έναρξη του νέου τριετούς προγράμματος εργασίας, οι αρμόδιες αρχές ανακοινώνουν στην Επιτροπή τα εθνικά μέτρα εφαρμογής του παρόντος κανονισμού, και ιδίως τα μέτρα που αφορούν:»·
                                       
                                    
                                          ii)
                                       
                                       
                                          τα στοιχεία γ) και δ) αντικαθίστανται από το ακόλουθο κείμενο:
                                          
                                                      «γ)
                                                   
                                                   
                                                      την ελάχιστη κατανομή της ενωσιακής χρηματοδότησης στους συγκεκριμένους τομείς που αναφέρονται στο άρθρο 5 του κατ' εξουσιοδότηση κανονισμού (ΕΕ) αριθ. 611/2014, τους στόχους και τις προτεραιότητες της ελαιοκαλλιέργειας που αναφέρονται στο άρθρο 6 παράγραφος 1 στοιχείο α) του εν λόγω κατ' εξουσιοδότηση κανονισμού και τους ποιοτικούς και ποσοτικούς δείκτες που αναφέρονται στο άρθρο 7 παράγραφος 3 στοιχείο στ) του εν λόγω κατ' εξουσιοδότηση κανονισμού·
                                                   
                                                
                                                      δ)
                                                   
                                                   
                                                      τις ημερομηνίες που αναφέρονται στο άρθρο 5 παράγραφος 1 και στο άρθρο 5α παράγραφος 3 του παρόντος κανονισμού·»·
                                                   
                                                
                                    
                        
                              β)
                           
                           
                              στην παράγραφο 3, η εισαγωγική φράση αντικαθίσταται από το ακόλουθο κείμενο:
                              «Το αργότερο στις 20 Οκτωβρίου που ακολουθεί κάθε έτος εκτέλεσης του προγράμματος εργασίας, οι αρμόδιες αρχές διαβιβάζουν στην Επιτροπή έκθεση για την εφαρμογή του παρόντος κανονισμού, η οποία περιλαμβάνει τουλάχιστον τα ακόλουθα στοιχεία:».
                           
                        
            Άρθρο 2
      Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
      Εφαρμόζεται στα προγράμματα εργασίας που θα ξεκινήσουν από την 1η Απριλίου 2018 και στις διαδικασίες έγκρισής τους.
      
         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 9 Αυγούστου 2017.
         
            
               Για την Επιτροπή
            
            
               Ο Πρόεδρος
            
            Jean-Claude JUNCKER
         
      
      
         (1)  ΕΕ L 347 της 20.12.2013, σ. 549.
      
         (2)  ΕΕ L 347 της 20.12.2013, σ. 671.
      
         (3)  Εκτελεστικός κανονισμός (ΕΕ) αριθ. 615/2014 της Επιτροπής, της 6ης Ιουνίου 2014, για τις λεπτομέρειες εφαρμογής του κανονισμού (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου και του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου σχετικά με τα προγράμματα εργασίας για τη στήριξη των τομέων του ελαιολάδου και των επιτραπέζιων ελιών (ΕΕ L 168 της 7.6.2014, σ. 95).